Document ID: /roh_data/filtered/fineweb-2-filterrobots_roh.jsonl.gz/64043

Casper Nicca viva gia sia entira vita en la Val Schons. El tutga anc tar quels paucs ch'ins entaupa mintgatant sin ses banc avant isch-chasa a Casti. Savens sesa er il pli vegl abitant dal vitg, Dumeni, sper el e raquinta istorgias da pli baud. Ma – er el emblida adina dapli. E cunquai ch'ils discurs sin ils bancs dal vitg èn insatge che daventa adina pli rar, na vegnan questas istorgias, ils dialects e las atgnadads dals vitgs betg pli dads vinavant e van pli e pli en emblidanza.
Per franar in zic quest trend ha Casper Nicca vulì far insatge. Ed uschia ha il cineast prendì sia camera ed ha cumenzà avant in pèr mais a visitar la glieud en ils vitgs da la regiun. Il Parc natiral Beverin sustegna quest project. E sche Casper Nicca è lura tar la glieud - lascha el simplamain raquintar da la vita da mintgadi e da pli baud. Quai er sche quellas anecdotas ed istorgias paran forsa simplas ed ordinarias. Quai è exact quai ch'interessescha il cineast e ch'el vul mantegnair.
L'entir project cuzza tschintg onns. En quest temp vul Casper Nicca registrar videos cun da tutta sorts glieud, far fotografias, in podcast e forsa schizunt in cudesch. La finamira è da crear ina sort banc dal vitg digital – ed uschia porscher in mund virtual per tadlar tiers e per mantegnair almain ina part da tut questas istorgias che vegnan scrittas en ils vitgs.